KYK: So by my kool, dit was jool in Potch! | Netwerk24
Deur Susan Cilliers 03 Februarie 2019 17:28
Potchefstroom se strate was Saterdag weer die ene kleur en pret tydens die jaarlikse jool-vlotoptog van die Noordwes-Universiteit se Potchefstroomkampus (NWU-Pukke). Bertus le Roux en Johan Zerwick was Saterdag daar om die joligheid en gebruiklike blikskud op hul kameras vas te vang.
Foto: Johan Zerwick
Foto: Bertus le Roux
Jool is een van die kampus se talle liefdadigheidsinsamelingsprojekte. Die studente oorhandig jaarliks etlike miljoene rand aan verskeie liefdadigheidsorganisasies wat onder meer met jool en ander liefdadigheidsveldtogte deur die loop van die jaar ingesamel word.
Jool staan vir Jou Onbaatsugtige Offer vir Liefdadigheid.
Heinz Schoeman-Struwig, kommunikasievoorsitter van die kampusstudenteraad, het Sondag gesê daar was vanjaar 14 vlotte. “Die tema was onder meer om bekende persone uit te beeld, maar die oorhoofse tema was die woord magnanimous, wat dui op groothartigheid en vergewensgesindheid teenoor veral ’n teenstander of iemand wat minder mag as jy het.”
Volgens Schoeman-Struwig begin beplanningswerk aan die vlotte al maande voor die optog, maar die studente het eers verlede Woensdag met die bouwerk begin.
Saterdag was daar weer talle plaaslikes en mense van ander stede en dorpe wat langs Potchefstroom se strate gestaan het om die vlotte te bekyk.
Die wenvlot sal eers later aangekondig word.
Dié foto is Vrydagaand op die joolplaas in Potchefstroom geneem tydens ’n opvoering, terwyl studente nog druk besig was om die vlotte onder die afdakke te bou.Foto: Edohan Oosthuizen/SNAPit
Meer oor: Studente | Liefdadigheid
E-wedrenne gewild wat UV se jool vervang
Sonop is ‘te wit’ om jool te mag hou
Kovsies skaf jool af
Tukkies-jool: AfriForum Jeug laat die wiele rol